དེ་ཡང་གླུ་གར་རོལ་མོ་སོགས་ལ་མཚར་འཛིན་གྱི་མཛེས་རྟོགས་མེད་ན་སྙན་ངག་གི་བྲོ་བ་ལ་ཡང་རོལ་མྱོང་བྱེད་པར་དཀའ་ཞིང་།རང་ཉིད་སྒྱུ་རྩལ་གྱི་འཇིག་རྟེན་ལ་འཇུག་པའི་སྤྲོ་བ་ཡང་ཡོད་མི་སྲིད་པ་ལྟ་བུ་ཡིན།སྒྱུ་རྩལ་ལ་སྤྲོ་བ་མེད་ཅིང་ངོ་མཚར་ལ་མཚར་དུ་མི་འཛིན་མི་ཤེས་པའི་མི་ཚེ་ནི།ང་ཚོས་མདོག་ཤོར་བའི་རི་མོ་ཞིག་གམ་ཡང་ན་ཚོན་མདངས་མེད་པའི་སྐྱ་རིས་ལྟ་བུ་ཞིག་རེད་ཟེར་གྱི་ཡོད།མ་གཞིམིཟེར་བའི་སྲོག་ཆགས་འདི་ནི།དགའ་དུས་དགོད་སྒྲ་དང་སྐྱོ་དུས་སྨྲེ་ངག་འདོན་པའི་མཚར་འཛིན་དང་སྐྱོ་ཉམས་སྟོན་ཤེས་པའི་ཚད་མཐོ་བའི་རང་བྱུང་སྲོག་ཆགས་ཤིག་ཡིན་ནའང་།ཅུང་ཟད་ཀློང་ཡངས་པའི་ངོ་མཚར་གྱི་འཇིག་རྟེན་ལ་ལོངས་སུ་སྤྱོད་བསམ་ན།ངེས་པར་དུ་སྒྱུ་རྩལ་གང་དེའི་སྔོན་འགྲོ་དང་བློ་སྦྱོང་སོགས་ལ་ཉམས་ལེན་དང་འབྲེལ་འགྲིས་བྱ་དགོས་ཀྱི་ཡོད།དེ་ཡང་སྒྱུ་རྩལ་ཐམས་ཅད་ཀྱི་རྩེ་མོ་དང་སྙིང་པོ་ལྟ་བུ་སྙན་ངག་རིག་པ་ལ་ཆ་བཞག་ན།དེ་ཉིད་རྩ་བ་ཚུགས་ཤིང་སྡོང་པོ་སྐྱེས་ཏེ་ཡལ་ག་དང་ལོ་མ་མེ་ཏོག་དང་འབྲས་བུ་སྨིན་པའི་བར་དུ།ལྗོན་ཤིང་བཟང་པོ་ཞིག་སྐྱེས་པ་དང་ཀུན་ནས་འདྲ་པོ་ཡོད་པས།བཤམ་དུ་དཔེ་ལྗོན་ཤིང་དང་སྦྱར་ནས་དོན་ཚན་དྲུག་ཙམ་གྱིས་སྙན་ངག་གི་ལམ་རིམ་མདོར་བསྡུས་ཤིག་བཤད་ན་འདོད་པ་ཡིན།